**Δυὸ ὧρες δρόμος**

OYTE NAI, οὔτε ὄχι ἔλεγαν τότε τὰ κορίτσια στὸν πατέρα τους, ἔσκυβαν τὸ κεφάλι. Τὴν Κυριακή, ποὺ κλείνει δεκαεννιά, ἡ Ρήνα πάει νύφη στὸν Ταΰγετο, δυὸ ὧρες δρόμος. Θά ’ρθει νὰ τὴν πάρει ὁ γαμπρὸς μὲ τὸ ἄλογο στὸ σπίτι του, τὸ δίπατο, νὰ στεφανώσουν.

Τὴ στόλισαν, τὴν τραγούδησαν, τὴν ἔντυσαν τὸ νυφικό, τὸ βέλο. Κάλτσες, παπούτσια ἀπ΄ τὸ γαμπρό, ὥρα τὴν ὥρα.

Τὸν εἶδε νὰ δένει στὴν αὐλή τους τὸ ἄλογο, στολισμένο. Φουρφούρισε ἡ καρδιὰ ἀπὸ ταραχή. Ὄμορφος, νιός, ἀσίκης!

Τῆς φόρεσε τὴν κάλτσα τὴ μεταξωτή, τὸ γοβάκι τὸ ἄσπρο. Μάτι δὲ σήκωσε νὰ τὴν κοιτάξει. Εἶχε πάνω-κάτω τὰ χρόνια της, στὰ δάχτυλα ποὺ ἔτρεμαν, εἶδε τὴν ταραχή του.

Τὴν ἔβαλε πίσω στὸ ἄλογο. Αὐτὲς οἱ πλάτες οἱ γερές, τοῦτο τὸ σγουρὸ κεφάλι ἦταν ἀπὸ ἐδῶ καὶ μπρὸς τὸ ριζικό της. Δυὸ ὧρες δρόμος μὲ τὸ ἄλογο, ὁ ἀχὸς μονάχα τοῦ βουνοῦ μέσα στὰ πεῦκα, τὰ πέταλα τοῦ ἀλόγου, καὶ ἡ καρδιά της ποὺ ἔδωσε μιὰ καὶ ἄνθισε ἀπὸ κατάκλειστο μπουμπούκι.

Δυὸ ὧρες δρόμο κράτησε γιὰ τὴ Ρήνα ὁ ἔρωτας στὴν ἄχαρη ζωή της. Ὁ γαμπρὸς τὴν περίμενε στὸ σπίτι του τὸ δίπατο μὲ τὰ βιολιά. Εἶχε τριπλᾶ τὰ χρόνια της. Μὲ τὸν μπραζέρη, ποὺ ἔστειλε μὲ τὸ ἄλογο νὰ τὴν ποδέσει τὸ γοβάκι, ἔκοψε τὰ πολλὰ-πολλά. Τὸ εἶδε στὰ μάγουλά του τὸ ζεμάτισμα, τὴ συννεφιὰ ποὺ σκέπασε τὴ δικιά της ὄψη.

*Γιώτα Αργυροπούλου, Δυο ώρες δρόμος, πηγή: Ηλεκτρονικό Λογοτεχνικό περιοδικό «ΠΛΑΝΟΔΙΟΝ»*[*https://bonsaistoriesflashfiction.wordpress.com*](https://bonsaistoriesflashfiction.wordpress.com/)

**ΕΡΩΤΗΣΕΙΣ ΕΠΕΞΕΡΓΑΣΙΑΣ**

1. Να χαρακτηρίσετε τις προτάσεις που ακολουθούν, γράφοντας στο τετράδιό σας, δίπλα στο γράμμα που αντιστοιχεί σε κάθε πρόταση, τη λέξη Σωστό, αν η πρόταση συμφωνεί με το νόημα του κειμένου, ή τη λέξη Λάθος, αν δεν συμφωνεί.
α) Ο τίτλος δηλώνει το διάστημα που κράτησε ο ερωτικός ενθουσιασμός της ηρωίδας.
β) Η ιστορία εκτυλίσσεται σε μια ορεινή περιοχή και σε μια κοινωνία παραδοσιακή.
γ) Η ηρωίδα είναι το βασικό πρόσωπο της ιστορίας.
δ) Η ηρωίδα έχει ενεργητικό ρόλο στην ιστορία.
ε) Η συγγραφέας δεν ονοματοδοτεί κανένα πρόσωπο της ιστορίας.
2. Να παρουσιάσετε το κοινωνικό πλαίσιο μέσα στο οποίο κινείται η κεντρική ηρωίδα (Ρήνα) και να εξηγήσετε τη λειτουργία του στην εξέλιξη της ιστορίας (50-60 λέξεις).
3. Κεντρικό στοιχείο της πλοκής στην ιστορία είναι η **ανατροπή**. Να εξηγήσετε σε τι αυτή συνίσταται και πώς προετοιμάζεται από τις πληροφορίες που επιλέγει να παράσχει η συγγραφέας για τα πρόσωπα και τη συμπεριφορά τους.
4. Να εντοπίσετε τα χωρία του κειμένου που δηλώνουν τον ενθουσιασμό της ηρωίδας στην αρχή, το ερωτικό συναίσθημα κατά τη διαδρομή προς το σπίτι του γαμπρού και την ψυχική της κατάρρευση στο τέλος. Να αναγνωρίσετε τα **εκφραστικά μέσα ή σχήματα λόγου** που χρησιμοποιούνται σε κάθε περίπτωση.
5. Η αφήγηση θα μπορούσε να χαρακτηριστεί περιληπτική. Η συγγραφέας παραθέτει μόνο όσες πληροφορίες έχουν σημασία για την εξέλιξη / πλοκή. Να εξετάσετε αυτή την άποψη με βάση τις δύο τελευταίες παραγράφους του κειμένου.
6. Η Ρήνα είναι δέσμια παραδοσιακών κοινωνικών ρόλων και στερεοτύπων ως κόρη και σύζυγος που δεσμεύουν την ελευθερία της. Πιστεύετε ότι θα μπορούσε να αντιδράσει διαφορετικά στις συνθήκες που περιγράφει το κείμενο; Υπήρξαν περιπτώσεις που και σεις αισθανθήκατε δέσμιοι στερεοτύπων και ρόλων όσον αφορά το φύλο σας;